PREDKLADACIA SPRÁVA

Návrh zákona o znalcoch, tlmočníkoch a prekladateľoch a o zmene a doplnení niektorých zákonov sa predkladá do legislatívneho procesu v súlade s Plánom legislatívnych úloh vlády SR na rok 2003.

Účelom predkladaného návrhu zákona je predovšetkým vymedziť status znalca, tlmočníka a prekladateľa vo vzťahu k naplneniu medzinárodných záväzkov Slovenskej republiky vyplývajúcich najmä z Medzinárodného paktu o politických a občianskych právach, Európskej dohody o základných ľudských právach a slobodách (právo na spravodlivý proces), ako aj zabezpečiť výkon samotného ústavného práva jednotlivca na konanie v materskom jazyku a na súdnu ochranu. Na druhej strane návrh zákona definuje rozsah vzťahov a zodpovednosti za poskytnutie služieb tlmočníka, prekladateľa alebo znalca na súkromné účely. 

Návrh zákona nemá priame negatívne dôsledky na štátny rozpočet, rozpočty obcí a rozpočty vyšších územných celkov, naopak očakáva sa príjem do štátneho rozpočtu vo výške minimálne 12 mil. Sk zo správnych poplatkov čo svojim listom č. 24865/2003-81z 13. 01. 2004 potvrdilo aj Ministerstvo financií SR.

Návrh nebol predložený na prerokovanie v Rade hospodárskej a sociálnej dohody Slovenskej republiky, keďže to prerokovanie nie je vzhľadom na obsahové zameranie zákona potrebné.

Nie je dôvod nesprístupňovaniu návrhu zákona.

Návrh zákona bol predložený na medzirezortné pripomienkové konanie, ktoré sa realizovalo od 23.10.2003 do 10.11.2003. Vyhodnotenie pripomienkového konania obsahuje tabuľková časť.

K návrhu nebola zaslaná hromadná pripomienka verejnosti ani väčší počet obsahovo príbuzných pripomienok.

Návrh bol predmetom rokovania Legislatívnej rady vlády SR 9. decembra 2003 a 27. januára 2004 a na rokovanie vlády SR sa návrh zákona sa predkladá v zmysle pripomienok Legislatívnej rady vlády SR.   

Návrh zákona je v súlade s Ústavou SR, ústavnými zákonmi, zákonmi a inými všeobecne záväznými právnymi predpismi.

Vyhlásenie o bezrozpornosti 

Návrh zákona o znalcoch, tlmočníkoch a prekladateľoch a o zmene a doplnení niektorých zákonov sa predkladá na rokovanie vlády Slovenskej republiky  bez rozporov.